ལར་ནས་འདི་དང་འབྲེལ་བར་རྩ་བའི་དོན་གནད་གལ་ཆེ་གཞན་ཞིག་བརྗོད་རྒྱུ་ལ།༸གོང་ས་༸སྐྱབས་མགོན་ཆེན་པོ་མཆོག་བོད་ཆོས་སྲིད་གཉིས་ཀྱི་དབུ་ཁྲིད་བླ་ན་མེད་པ་དེ་ཡིན།ཆོས་ཕྱོགས་ཀྱི་དབུ་ཁྲིད་ཡིན་པའི་ཆ་ནས་བོད་ཀྱི་དགོན་སྡེ་དང༌།བོད་མི་མང་ལ་འདི་ཕྱི་གཉིས་ཕན་གྱི་ཆོས་ཕྱོགས་ཀྱི་ལམ་སྟོན་གནང་རྒྱུ་དང༌།ཆབ་སྲིད་ཀྱི་དབུ་ཁྲིད་ཡིན་པའི་ཆ་ནས་བོད་ཀྱི་ཆབ་སྲིད་ལ་གནོད་འགལ་དུ་འགྱུར་གཞིའི་བྱ་སྤྱོད་འགོག་སྡོམ་དང༌།ལམ་སྟོན་གནང་རྒྱུ་ནི་༸གོང་ས་མཆོག་གི་ཐུགས་འགན་དང༌།སྐུ་དབང་ཡིན།ཆོས་དད་རང་མོས་དང༌།མང་གཙོ་དང་འགལ་བ་ག་ལ་ཡིན།དེ་ལྟར་འགལ་ལོ་ཞེས་ཀུ་ཅོ་འདོན་པ་ནི་དཔེར་ན་ཆོས་དོན་ལོག་སྒྲུབ་ཀྱི་ངན་སྔགས་བྱས་ན་འདི་ཕྱི་གཉིས་འཕུང་དང༌།བསྟན་སྲིད་ལ་གནོད་ཚབས་འབྱུང་བས་མི་རུང་ཞེས་ལམ་སྟོན་བྱས་པར།ཆོས་དད་རང་མོས་ཡིན་ཞེས་ཀུ་ཅོ་འདོན་ན་ཁྲིམས་སྲོལ་དང༌།ཆོས་དད་རང་མོས་དང་མཐུན་ནམ་མི་མཐུན།རྒྱལ་ཁབ་དང་སྐྱེ་བོ་སུས་བལྟས་ཀྱང་ཤེས་ཐུབ་པ་ཞིག་ཡིན།